Ole Vagn Christensen (S), 2003-11-04:
Det danske velfærdssamfund er et unikt samfund, hvor vi arbejder meget alle sammen, både kvinder og mænd.
Det giver en god stabilitet for de danske lønmodtagere, som har rimelige økonomiske vilkår, og det skyldes ikke mindst, at vi i vores arbejdsmarkedspolitik ikke kun regner beskæftigelsen, men også arbejdsløsheden ind. I den sammenhæng spiller ikke mindst kompensationen for arbejdsløsheden en meget vigtig rolle for den måde, hvorpå vi i Danmark har lavet vores arbejdsløshedskassesystem, som bygger på et solidarisk forsikringsprincip.
Vores arbejdsløshedskasseregler bygger på det princip, at man får en højere ydelse ved en højere risiko for ledighed, som typisk er gældende for de lavtlønnede.
Det unikke i den model er, at den kan sikre folk med stor risiko for ledighed, typisk de lavtlønnede, en rimelig kompensation for deres tab af indtægt, mens andre grupper med en højere løn og tilsvarende lavere ledighedsrisiko ikke bliver kompenseret så meget, fordi man har indlagt maksimumgrænser for kompensationen.
Det er i al væsentlighed grundlaget for det danske dagpengesystem, og det mener vi som udgangspunkt skal bevares.
Ud over disse grundliggende principper indeholder
det danske arbejdsløshedskassesystem mange andre regler, som udspringer af, at arbejdsløshedskasserne beskæftiger sig med mange forskellige områder.
Det gælder de selvstændige - det gør det ikke mindre kompliceret - det gælder folk under aktivering, det gør det heller ikke mindre kompliceret, og det gælder, som vi har været inde på, efterlønsområdet osv. Sådan kunne man blive ved.
Lige siden denne regering tiltrådte, har den varslet, at regeringen vil gennemføre en ny politik og en ny sanering,
også på arbejdsløshedsområdet
Vi vil fra Socialdemokratiets side gerne sikre os, at regeringen ikke blot endnu en gang sætter sig op på sin ideologiske travhest under påskud af regelforenklinger og sund fornuft og laver nye restriktioner, som der kan være optræk til, når vi taler om supplerende dagpenge, eller indfører måneds- eller årsloft, som ikke forenkler, nej, tværtimod virkelig skaber flere problemer.
Man kunne også spørge, hvad den egentlige dagsorden er.
Den er, at man ikke kun stækker lønmodtagerens rettigheder, men også svækker fagbevægelsens muligheder.
Vi vil ikke afvise, at reglerne på nogle områder vil kunne forenkles, uden at det påvirker de grundlæggende værdier.
Men i stedet for at tale om egentlige regelforenklinger mener vi, at man skal kigge på, om håndteringen af de mange regler kunne afbureaukratiseres, og her har der indtil videre ikke været mange særlige initiativer fra regeringens side.
I regeringens publikation »Færre regler, flere muligheder« fra oktober 2003 kan man kun finde eksempler på regelforenklinger, som berører arbejdsløshedskasserne.
De to er henholdsvis forenkling af løntilskudsordninger og forenkling af ydelser under aktivering, og det tredje er digital tilmelding til arbejdsformidlingen.
Angående det sidste mener Socialdemokraterne, at ud over digital tilmelding vil det også være muligt at forenkle på dokumentationsområdet, først og fremmest ved at gøre arbejdsgiverdokumentationen tilgængelig i elektronisk form.
Der bør stilles krav til arbejdsgiverne om, at lønoplysninger m.v. skal foreligge elektronisk med krav om anvendelse af LetLøn, som staten allerede har stillet til rådighed for arbejdsgiverne.
Vi mener herudover, at et af de vigtige områder er det, vi tit hører om, også fra brugernes side, nemlig administrationen af efterlønsbeviset.
Ikke mindst den måde tingene er skruet sammen på i forbindelse med efterlønsbeviset,
er forbundet med alt for meget overflødigt bureaukrati.
Det er det resultat af evalueringen, vi er nået frem til.
Dansk Arbejdsgiverforening har i medierne slået på tromme for, at vi i Danmark i højere grad skulle skele til det norske statssystem, AITAT, som efter sigende er relativt billigt at administrere.
Men vil regeringen gå i den retning, må man samtidig forholde sig til kvaliteten. Det danske private a-kasse-system fungerer nemlig langt mere effektivt end funktionerne i de statsliggjorte kontorer i Norge, når det handler om at sikre rådigheden og dermed udbuddet af arbejdskraft, og den kvalitet lægger Socialdemokraterne megen vægt på at fastholde.
For os er den kvalitet det væsentlige, grundlæggende princip, som det danske arbejdsløshedskassesystem skal fastholde.
Men Socialdemokraterne kan heller ikke se bort fra det, som a-kasserne selv og også masser af brugere har påpeget, og som vi modtager masser af mails om, nemlig spørgsmålet om G-dagene.
Her er vi også parat til at gøre nogle forenklinger.